ԱՄՓՈՓԱԹԵՐԹ
«ԶԲԱՂՎԱԾՈՒԹՅԱՆ ԱՊԱՀՈՎՄԱՆ ԾՐԱԳԻՐԸ ՀԱՍՏԱՏԵԼՈՒ ՄԱՍԻՆ» ՀՀ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ

	1.  ՀՀ էկոնոմիկայի նախարարություն
	28.08.2026 թ.

	
	N 01/23312-2026

	Ելնելով Նախագծի՝ շահառուների նոր մասնագիտական հմտությունների ձեռքբերմանն ու կայուն զբաղվածության ապահովմանն ուղղված նպատակներից՝ առաջարկվում է ուսուցման ծրագրերի ընտրության և դրանց ցանկի ձևավորման ընթացքում առաջնահերթություն տալ աշխատաշուկայում բարձր պահանջարկ ունեցող, ինչպես նաև թվային, տեխնոլոգիական և արտադրական հմտություններ պահանջող մասնագիտություններին։ 
Առաջնահերթ ուղղությունների ցանկը նպատակահարմար է ձևավորել և պարբերաբար վերանայել՝ հիմք ընդունելով թափուր աշխատատեղերի, գործատուների ներկայացրած պահանջարկի, աշխատավարձերի մակարդակի, տնտեսության զարգացման գերակայությունների, ինչպես նաև գործարար և ոլորտային միավորումների կողմից ներկայացված տեղեկատվության վերլուծությունը։ 
Միաժամանակ, նպատակահարմար է մինչև ծրագրի ամբողջական գործարկումն իրականացնել շահառուների և գործատուների պահանջարկի գնահատում և դրա հիման վրա սահմանել տարեկան թիրախներ՝ ըստ մասնագիտական ուղղությունների և Հայաստանի Հանրապետության մարզերի։
	Չի ընդունվել։
Ըստ մասնագիտությունների քվոտաների սահմանումը նշված ծրագրի համար գտնում ենք ոչ նպատակահարմար, քանի որ այն լոկալ ծրագիր է՝ ուղղված շահառուների կոնկրետ թիրախային շրջանակի աջակցելուն։ Ըստ տնտեսության համապատասխան ոլորտների և աշխատաշուկայում առավել պահանջարկ ունեցող մասնագիտությունների ու հմտությունների ուսուցման համար համապատասխան ցանկերի սահմանումն անհրաժեշտ ենք համարում զբաղվածության ապահովման համընդհանուր ու  մասշտաբային ծրագրերի իրականացման պարագայում։

	2. ՀՀ կրթության, գիտության, մշակույթի և սպորտի նախարարություն
	03.09.2026 թ.

	
	N 01/18.2/32024-2026

	Որոշման նախագծի հավելվածում և կրթական վաուչերի Ձևում անհրաժեշտ է  «Երաշխավորված ոչ ֆորմալ կրթական մոդուլային ծրագրեր» բառերը փոխարինել «Երաշխավորված ոչ ֆորմալ կրթության մոդուլային ծրագրեր» բառերով՝ համապատասխանեցնելով «Կրթության մասին» օրենքի 37-րդ հոդվածի 9.7-րդ կետի պահանջին:
	Ընդունվել է։

	3. ՀՀ արդարադատության նախարարություն
	15.09.2026 թ.

	
	N /27.4.2/48395-2026

	1. Հավելվածի 7-րդ կետում առաջարկում ենք հստակեցնել «շահառուի հարթակ» եզրույթը՝ բացահայտելով թե ինչ է այն իրենից ներկայացնում, քանի որ Հավելվածի 4-րդ կետում խոսք է գնում միայն e-work.am հարթակում շահառուի հաշվառված լինելու մասին։
Միաժամանակ հստակեցման կարիք ունի նաև Հավելվածի 19-րդ կետում նշված «ճշտման արդյունքներ» եզրույթը։
	1. Ընդունվել է։ 
Նախագծի հավելվածի 7-րդ և 19-րդ կետերը խմբագրվել են։

	2. Հավելվածի 15-րդ կետի համաձայն՝ «Պայմանագիրը կնքելուց հետո երկու աշխատանքային օրվա ընթացքում գործատուն Հայաստանի Հանրապետության աշխատանքային օրենսդրությամբ սահմանված կարգով շահառուի հետ կնքում է նորմալ աշխատաժամանակի ռեժիմով (մեկ դրույքով) էլեկտրոնային աշխատանքային պայմանագիր՝ առնվազն 3 ամիս ժամկետով, որը հարթակի միջոցով հասանելի է դառնում տարածքային կենտրոնի մասնագետին։»։
 Այս առումով պարզ չէ, թե ինչ նպատակ ունի սույն աշխատանքային պայմանագիրը որոշակի ժամկետով սահմանելը, այն է՝ առնվազն 3 ամիս, նկատի ունենալով ՀՀ աշխատանքային օրենսգրքի 95-րդ հոդվածի 1-ին մասի պահանջները, համաձայն որի՝ «Որոշակի ժամկետով աշխատանքային պայմանագիր է կնքվում, եթե աշխատանքային հարաբերությունները չեն կարող որոշվել անորոշ ժամկետով` հաշվի առնելով կատարվելիք աշխատանքի բնույթը կամ կատարման պայմանները, եթե սույն օրենսգրքով կամ օրենքներով այլ բան նախատեսված չէ:»։
	2. Ընդունվել է ի գիտություն։
Հավելվածի 15-րդ կետով ոչ թե սահմանվել է որոշակի ժամկետով (օրինակ՝ մինչև 3 ամիս ժամկետով) աշխատանքային պայմանագիր կնքելու պայման, այլ նախատեսվել է «առնվազն 3 ամիս» արտահայտությունը, ինչը չի արգելում գործատուներին պայմանագիրն անորոշ ժամկետով կնքելուն։ Նշված ժամկետի սահմանումն անհրաժեշտ է ծրագրի շրջանակներում աջակցության տրամադրման մեկնարկային ժամկետ նախատեսելու և ծրագրի շահառու հանդիսացող անձանց կայուն զբաղվածության խթանման համար։

	4.  ՀՀ ֆինանսների նախարարություն
	16.09.2026 թ.

	
	N 01.1/34/23786-2026

	Նախագծով առաջարկվում է ՀՀ կառավարության 21.07.2022թ. N 1179-L, 11.01.2024թ. N 57-Լ և 12.06.2025թ. N 770-Լ որոշումներով հաստատված և ներկայումս գործող զբաղվածության ծրագրերի փոխարեն կիրառության մեջ դնել մեկ միասնական ծրագիր՝ վերոնշյալ որոշումներում ընդգրկված 3 խմբերի տնտեսական ակտիվացումն ու կայուն զբաղվածությունն ապահովելու նպատակով (Նախագծով սույն 3 որոշումներն ուժը կորցրած են ճանաչվում):
Նախագիծը կառուցված է երեք թիրախային խմբի շուրջ՝
1. պարտադիր զինվորական ծառայությունից վերջին երկու տարվա ընթացքում զորացրված գործազուրկներ, 
2. 2020թ. և 2023թ․ Ղարաբաղից տեղահանված անձինք, 
3. անապահովության գնահատման համակարգով անապահով ճանաչված ընտանիքների աշխատունակ անձինք։
Վերջիններիս տրվում է մինչև 250,000.0 դրամ արժողությամբ կրթական վաուչեր, որը կարող է օգտագործվել կարճաժամկետ ուսուցման համար։ Դրանից հետո, եթե անձը համապատասխան մասնագիտությամբ աշխատանքի է ընդունվում, գործատուին փոխհատուցվում է եկամտային հարկը (առաջին երեք ամիսներին` 50%, բայց ոչ ավել, քան ամսական 25,000.0 դրամ, հաջորդ երեք ամիսներին՝ 100%, բայց ոչ ավել, քան ամսական 50,000.0 դրամ)։ Բացի դրանից, շահառուն ստանում է միանվագ աջակցություն՝ 100,000.0 դրամ՝ 3 ամիս աշխատելուց հետո, և ևս 200,000.0 դրամ՝ 12 ամիս աշխատելուց հետո (1 շահառուի հաշվարկով աջակցության չափը կազմում է առավելագույնը 775,000.0 դրամ)։
Նախագծի վերաբերյալ առկա են հետևյալ դիտարկումները.
· Ինչպես նշվեց, վերոնշյալ 3 խմբերի համար գործնականում արդեն իսկ գործում են պետական զբաղվածության ծրագրեր, որոնց դիմելիությունը, սակայն, ցածր է։ Այս տեսանկյունից առաջարկում ենք Նախագծի հիմնավորմամբ անդրադառնալ 3 հարցի՝
1. գործող միջոցառումները մեկնարկի օրվանից սկսած որքանո՞վ են լուծել իրենց առջև դրված խնդիրները, իսկ եթե չեն լուծել, ապա ինչու՞, որոնք են վերհանված այն խնդիրները, որոնց առկայությունը չի ապահովել ծրագրի հաջող ընթացք,
2. եթե գործող միջոցառումները խնդիր չեն լուծել կամ փոքր չափով են լուծել, ապա ո՞րն է գնահատված հավաստումն այն բանի, որ Նախագծով առաջարկվող նոր ծրագիրը կծառայի իր նպատակին՝ բարձրացնելով շահառուների մրցունակությունը աշխատաշուկայում, ինչպես նաև ապահովելով վերջիններիս աշխատանքի տեղավորումը և կայուն զբաղվածությունը՝ Նախագծով առաջարկվող մոդելի կիրառմամբ,
3. նման ցածր կատարողականի պայմաններում մինչև 2026թ.-ի տարեվերջ որքա՞ն թերակատարում է կանխատեսվում:
· «Զբաղվածության մասին» ՀՀ օրենքի 4-րդ հոդվածի 1-ին մասին 10-րդ կետով սահմանվում է կայուն զբաղվածությունը, որը զբաղվածության պետական յուրաքանչյուր ծրագրի և ծառայության միջոցով աշխատանք փնտրող անձի զբաղվածությունն է: 
Միաժամանակ, Նախագծով սահմանվում է շահառուի և գործատուի միջև աշխատանքային հարաբերությունների 3 ամիս շարունակվելու դեպքում շահառուին տրամադրել միանվագ աջակցություն՝ 100,000.0 դրամի չափով, իսկ 12 ամիս շարունակվելու դեպքում՝ ևս միանվագ աջակցություն՝ 200,000.0 դրամի չափով։
Խնդրում ենք Նախագծի հիմնավորմամբ պարզաբանել՝ արդյո՞ք աշխատանքային հարաբերությունների 1 տարի շարունակվելը համարվում է կայուն զբաղվածության ապահովում և արդյո՞ք կհամարվի, որ պետական քաղաքականությունը ծառայեց իր նպատակին, եթե 1 տարի անց գործատուի և աշխատողի միջև աշխատանքային հարաբերությունները դադարեցվեն:
Միաժամանակ կարծում ենք, որ 12 ամիս աշխատելու պարագայում միանվագ աջակցության վճարի տրամադրումը շահառուի համար խթան է, սակայն երաշխիք չէ, որ շահառուն կդառնա երկարաժամկետ զբաղված:
Մյուս կողմից, Նախագիծը թույլ է տալիս վաուչերն օգտագործել ՀՀ ԿԳՄՍՆ պաշտոնական կայքէջով հրապարակված «Երաշխավորված ոչ ֆորմալ կրթական մոդուլային ծրագրեր» իրականացնող կազմակերպություններում։ 
Այստեղ առկա է ռիսկ, որ կարող է լինել այնպիսի իրավիճակ, երբ ծրագրին դիմողը ստանա վաուչեր, ընտրի դասընթաց, ստանա սերտիֆիկատ, բայց աշխատաշուկայում այդ մասնագիտությունը պահանջարկ չունենա։ Կստացվի, որ այս դեպքում պետությունը փաստացի կֆինանսավորի կրթական ծառայություն, այլ ոչ թե զբաղվածության։
Այս առումով երկարաժամկետ զբաղվածության ապահովման նկատառումով առաջարկում ենք սահմանել նաև վաուչերով ֆինանսավորվող մասնագիտությունների ցանկ՝ ըստ թափուր աշխատատեղերի քանակի, աշխատանքի կանխատեսվող պահանջարկի, երկրի տարածքային/մարզային պահանջարկի և այլ ցուցանիշների: 
· Առաջարկում ենք նաև վաուչերի տրամադրման համար սահմանել արդյունքահեն ֆինանսավորման սկզբունք։ Մասնավորապես՝ վերջինիս տրամադրումը կապել դասընթացի ավարտին հանձնած քննության/գնահատման, աշխատանքի տեղավորման և այլ ցուցանիշների հետ, որպեսզի չստացվի, որ ծրագրով ապահովվում է կրթական բաղադրիչ՝ առանց հետագա զբաղվածության համար որակյալ խթաններ ստեղծելու:
· Նախագծով առաջարկվող եկամտային հարկի փոխհատուցման, ինչպես նաև 3 ամիս աշխատելուց հետո 100,000.0 դրամ, և 12 ամիս աշխատելուց հետո ևս 200,000.0 դրամ շահառուին միանվագ աջակցության տրամադրման դրույթները լրացուցիչ հիմնավորման կարիք ունեն: Համաձայն Նախագծի տրամաբանության՝ ստացվում է, որ նույն զբաղվածության արդյունքը ֆինանսավորվում է 2 կողմերից՝ գործատուի և աշխատողի, մինչդեռ 2 կողմն էլ ունեն համապատասխան տնտեսական խթանները՝ աշխատանքային հարաբերություններում մնալու համար։ Այսինքն պետությունը վճարում է նույնիսկ այն բանի համար, ինչը գործատուն և աշխատողը կարող էին անել առանց պետական աջակցության։
Ելնելով վերոգրյալից՝ խնդրում ենք Նախագծի հիմնավորմամբ ներկայացնել եկամտային հարկի փոխհատուցման և շահառուին միանվագ աջակցության տրամադրման դրույթների նախատեսման և ծախսված գումարների հետադարձ արդյունքի հիմնավորումները:
· Նախագծով նախատեսվում է նաև ՄՍԾ տարածքային կենտրոնի կողմից առնվազն ամիսը մեկ անգամ ծրագրի կատարման ընթացքի մոնիթորինգ, իսկ առնվազն եռամսյակը մեկ անգամ ծրագրի կատարման ընթացքի մոնիթորինգ և արդյունքների վերաբերյալ տեղեկատվության ներկայացնում ՀՀ աշխատանքի և բարեկեցության նախարարություն:
Վերոգրյալի կապակցությամբ հայտնում ենք, որ նախատեսված մոնիթորինգը միտված է ծրագրի կատարմանը, սակայն ոչ արդյունքի և ազդեցության գնահատմանը, ուստի առաջարկում ենք Նախագծում ամրագրել նաև համապատասխան դրույթներ և մոնիթորինգի մեխանիզմներ, որոնք թույլ կտան գնահատելու զբաղվածության ոլորտի երկարաժամկետ փոփոխությունները և ծրագրի ազդեցությունը վերջինիս վրա, գործազրկության մակարդակի փոփոխությունը, վերջինիս կառուցվածքային փոփոխությունները, հակառակ դեպքում կստացվի, որ պետությունը պատրաստ է ծախսել 1 շահառուի հաշվարկով շուրջ 775,000.0 դրամ՝ առանց արձանագրվող և չափելի արդյունքների:
· Համաձայն Նախագծի հիմնավորման՝ 2026թ. պետական բյուջեով ՀՀ կառավարության 21.07.2022թ. N 1179-Լ որոշման շրջանակներում նախատեսվել է ծրագրում ընդգրկել 500 անձի, 11.01.2024թ. N 57-Լ որոշմամբ՝ 1000 անձի, 12.06.2025թ. N 770-Լ որոշմամբ՝ 679 անձի, սակայն 01.07.2026թ.-ի դրությամբ ծրագրերում համապատասխանաբար ընդգրկվել է 100, 273 և 42 անձ: Մինչդեռ, Նախագծով առաջարկվում է 2027թ.-ին ծրագիրն իրականացնել 1422 շահառուի համար՝ նախատեսելով 1,102,050.0 հազար դրամ գումար:
Հաշվի առնելով վերոնշյալը՝ հայտնում ենք, որ պարզաբանման կարիք ունի փաստացի ցածր կատարողականի դեպքում շահառուների քանակի տարեկան թվաքանակի կրկնակի ավելացումը, ինչպես նաև առաջարկում ենք Նախագծի հիմնավորմամբ ներկայացնել շահառուների թվաքանակի կանխատեսման մեխանիզմները և դրանց ոչ իրատեսական գնահատականների պատճառաբանությունները, քանի որ ընթացիկ միջոցառումների դիմելիության ցուցանիշները փաստում են, որ կանխատեսումները իրատեսական չեն եղել, հետևաբար նոր ծրագրի համար կանխատեսման նույն սցենարի կիրառությունը գերագնահատված կարող է լինել:
· Քանի որ Նախագիծը հաստատվելու դեպքում ուժի մեջ է մտնելու 01.01.2027թ.-ից, առաջարկում ենք ծրագրի շրջանակներում միջոցների նախատեսումը իրականացնել՝ ելնելով 2027թ. բյուջետային քննարկումների արդյունքում նշված 3 խումբ շահառուների համար նախատեսված ընդհանուր չափաքանակից: Հայտնում ենք նաև, որ Նախագծի հիմնավորմամբ ներկայացված հաշվարկները չեն պարունակում նախորդ տարվանից տեղափոխվող ֆինանսական միջոցները՝ արդեն իսկ շահառու ճանաչված անձանց մասով, որոնց գծով առկա են չմարված պարտավորություններ, ուստի առաջարկում ենք վերանայել հաշվարկները՝ վերոնշյալ առաջարկներին համապատասխան: 
Միաժամանակ հայտնում ենք, որ մեկ տարվա շարունակական զբաղվածության դեպքում նախատեսվող 200,000.0 դրամ միանվագ աջակցությունը ներկայումս հաշվարկներում ներառելը հիմնավորված չէ, քանի որ նույնիսկ Նախագծի ընդունման պարագայում դրա փաստացի տրամադրումը կտեղափոխվի ավելի ուշ ժամանակահատված՝ 2028թ., որից ելնելով՝ առաջարկում ենք 2027թ.-ի ընթացքում կատարվելիք ծախսերի կանխատեսումներից՝ 1,102,050.0 հազար դրամ գումարից պակասեցնել 284,400.0 հազար դրամը (1422 շահառուի 12 ամիս աշխատելու դեպքում միանվագ 200.000.0 դրամ հատկացումը):
	Ընդունվել է ի գիտություն։




















ՀՀ Սահմանադրության 86-րդ հոդվածի 2-րդ կետով նախատեսված սահմանադրական նպատակի իրագործումն ապահովելու համար «Կառավարության կառուցվածքի և գործունեության մասին» ՀՀ օրենքի հավելվածի 1-ին կետով Աշխատանքի և բարեկեցության նախարարությանը վերապահված է, ի թիվս այլ ոլորտների, բնակչության զբաղվածության ոլորտում Կառավարության քաղաքականության մշակումն ու իրականացումը։ Հարկ է նշել նաև, որ զբաղվածության ապահովման պետական ծրագրերի բարեփոխումն ու նոր ծրագրերի մշակումը նպատակ ունի արձագանքել աշխատաշուկայի կարգավորման տվյալ ժամանակահատվածում առկա խնդիրներին։ Տվյալ ժամանակահատվածում որևէ ծրագրի իրականացման ցածր կատարողականը միշտ չէ, որ կարող է հիմք հանդիսանա ծրագիրն անարդյունավետ որակելու համար։ Օրինակ, ՀՀ կառավարության 11.01.2024 թ.-ի N 57-Լ որոշմամբ հաստատված ծրագրի իրականացման առաջին տարում առկա  բարձր պահանջարկով պայմանավորված՝ իրականացվել է ՀՀ պետական բյուջեի վերաբաշխում և ապահովել շահառուների ցուցանիշի մասով 100 %-ից ավելի կատարողական։ Հետագայում պահանջարկի նվազմամբ պայմանավորված՝ ծրագիրը բարեփոխվել է և ապահովել 100 %-ին մոտ կատարողական։ Ներկայում շահառուների կոնկրետ թիրախային շրջանակի համար ծրագրի նախագծով առաջարկվում է պետական աջակցության տրամադրման նոր մոտեցում, որն էլ ավելի կնպաստի աշխատաշուկայում  նրանց մրցունակության բարձրացմանն ու կայուն զբաղվածության ապահովմանը։ 
 
2026 թ.-ին իրականացվող ծրագրերի մինչև տարեվերջ թերակատարման, ՀՀ պետական բյուջեի տնտեսումների  կանխատեսումների մասով համապատասխան տեղեկատվությունը տրամադրվում է ՀՀ վարչապետի համապատասխան հանձնարարականի շրջանակներում։
 Կայուն զբաղվածության մասով կատարված դիտարկման առնչությամբ հարկ է նշել, որ «Զբաղվածության մասին» օրենքի համաձայն՝ կայուն զբաղվածության չափանիշներն ու չափորոշիչները սահմանվում են ՀՀ կառավարության կողմից՝ ըստ զբաղվածության պետական ծրագրերի, իսկ զբաղվածության պետական ծրագրերի շրջանակում անձանց կայուն զբաղվածության գնահատման համար կիրառվում է աշխատանքի պահպանման 12-ամսյա ժամանակահատվածը։
Ինչ վերաբերում է կրթական վաուչերի տրամադրման համար մասնագիտությունների ցանկ սահմանելու առաջարկությանը, ապա տե՛ս ՀՀ էկոնոմիկայի նախարարության 2-րդ առաջարկության առնչությամբ կատարված դիտարկումը։
Ծրագրի նախագծով առաջարկված միանվագ աջակցության տրամադրման մասով կատարված դիտարկման առնչությամբ տե՛ս Հայաստանի գործատուների հանրապետական միության 2-րդ առաջարկության մասով մեր պարզաբանումը։
Նախագծով առաջարկվող ծրագրի նախագծի ֆինանսավորման համար պահանջվող ցուցանիշները վերանայվել են և հիմնավորումը խմբագրվել է։
Ինչ վերաբերում է նախորդ տարվանից տեղափոխվող ֆինանսական միջոցներին, ապա հաշվարկները կատարված են այդ ֆինանսական միջոցների մասով համապատասխան նվազեցումներ կատարելու արդյունքում:

	5. Հայաստանի գործատուների հանրապետական միություն
	10.09.2026 թ.

	
	N Բ-15

	1. Նախագծի 15-րդ կետում նշված է, որ գործատուն աշխատանքային օրենսդրությամբ սահմանված կարգով շահառուի հետ կնքելու է նորմալ աշխատաժամանակի ռեժիմով (մեկ դրույքով) էլեկտրոնային աշխատանքային պայմանագիր՝ առնվազն 3 ամիս ժամկետով։ Նշված կարգավորման հետ կապված հարկ ենք համարում ներկայացնել հետևյալ նկատառումները.
· Առնվազն 3 ամիս ժամկետով աշխատանքային պայմանագրի կնքման պարտադիր պահանջը հնարավոր հակասություն է առաջացնում ՀՀ աշխատանքային օրենսգրքի 95-րդ հոդվածի 1-ին մասի դրույթների հետ, որոնց համաձայն՝ որոշակի ժամկետով աշխատանքային պայմանագիր կնքվում է բացառապես այն դեպքերում, երբ աշխատանքային հարաբերությունները չեն կարող սահմանվել անորոշ ժամկետով՝ հաշվի առնելով կատարվելիք աշխատանքի բնույթը կամ կատարման պայմանները։
· Նորմալ աշխատաժամանակի ռեժիմով (մեկ դրույքով) պայմանագրի կնքման պահանջը գործնականում խոչընդոտներ է առաջացնում առանձին խմբերի անձանց (որոնք ևս կարող են հանդիսանալ Ծրագրի շահառու) աշխատանքի ընդունման գործընթացում, քանի որ մինչև 18 տարեկան անձանց համար ՀՀ աշխատանքային օրենսգրքի 140-րդ հոդվածի համաձայն՝ սահմանվում է աշխատաժամանակի կրճատ տևողություն, ինչն անհամատեղելի է նորմալ աշխատաժամանակի (մեկ դրույքի) պահանջի հետ։ Բացի այդ շահառուների մեջ կարող են լինել հղի կանայք, մինչև երկու տարեկան երեխա խնամող կամ հաշմանդամություն ունեցող անձինք, որոնց համար նշված պահանջը սահմանափակում է ՀՀ աշխատանքային օրենսգրքի 141-րդ հոդվածով երաշխավորված՝ ոչ լրիվ աշխատաժամանակով աշխատելու իրավունքը։
2․ Նախագծի 17-րդ կետում նշված է, որ շահառուի և գործատուի միջև աշխատանքային հարաբերությունները 3 ամիս շարունակվելու դեպքում շահառուին տրամադրվում է միանվագ աջակցություն՝ 100 000 դրամի չափով, իսկ 12 ամիս շարունակվելու դեպքում՝ ևս միանվագ աջակցություն՝ 200 000 դրամի չափով։
Այս առնչությամբ հարց է առաջանում, թե միանվագ դրամական աջակցության՝ շահառուին տրամադրումը որքանով է անմիջականորեն նպաստում գործազուրկի կայուն զբաղվածության ապահովմանը, քանի որ զբաղվածության փաստացի ապահովողը գործատուն է։ Հետևաբար, կարծում ենք, որ առավել նպատակահարմար կլինի միանվագ դրամական աջակցությունը տրամադրել գործատուին՝ որպես գործազուրկի զբաղվածությունն անմիջականորեն ապահովող կողմի։
	




Չի ընդունվել։
 Տե՛ս Արդարադատության նախարարության 2-րդ առաջարկության մասով հիմնավորումը։ 



Ընդունվել է։









2. Ընդունվել է ի գիտություն։
Հաշվի առնելով ծրագրով նախատեսված շահառուների շրջանակը, մասնավորապես այն, որ ծրագրի միջոցով փորձ է արվելու ապահովել անապահով ընտանիքների աշխատունակ անձանց, զորացրված երիտասարդների, այդ թվում՝ չսովորող և չաշխատող երիտասարդների ու տեղահանված անձանց զբաղվածությունը, կարևորվում է ոչ միայն գործատուին խրախուսելը, որպեսզի աշխատանքի ընդունի հատկապես նշված թիրախային խմբերին պատկանող անձանց, այլ, ինչպես ցույց է տալիս իրականությունը, պակաս կարևոր չէ նաև նշված անձանց մասով վարքաբանական փոփոխության հասնելը։ Վերջինիս ապահովմանն ու գործատուի հետ աշխատանքային կայուն հարաբերությունների պահպանմանը նպաստելու նպատակով էլ նախատեսվել է շահառուին միանվագ աջակցություն տրամադրելը։

	6. ՀՀ փոխվարչապետ Մհեր Գրիգորյանի գրասենյակ

	

	
	

	Սույն ծրագիրը խթանման գործիքակազմի մասով կարծես հանդիսանում է «Հաշմանդամություն ունեցող անձանց և 63-ից բարձր տարիք ունեցող անձանց զբաղվածության ապահովման ծրագրի» շարունակությունն ու ընդլայնումն այլ շահառուների խմբի վրա։ Ֆինանսների նախարարության կողմից բարձրացված հարցը շարունակում է մնալ արդիական։ Եթե ծրագրի ակնկալվող և իրական շահառուների քանակի մեջ կա նման զգալի տարբերություն (նույնիսկ հաշվի առնելով, որ ակնկալվող քանակը տարեվերջի համար է, ընթացիկ տեմպը մնում է ցածր), ապա առաջնահերթ պետք է վերլուծել պատճառները, հատկապես այն պարագայում, որ նմանատիպ դինամիկան առկա է բոլոր երեք շահառու խմբերի դեպքում։
	Ընդունվել է ի գիտություն։ Նախագծով առաջարկվող աջակցության ուղղությունները տարբերվում են «Հաշմանդամություն ունեցող անձանց և 63-ից բարձր տարիք ունեցող անձանց զբաղվածության ապահովման» ծրագրի շրջանակներում տրամադրվելիք աջակցության ուղղություններից։ Մասնավորապես, հարկ է նշել, որ սույն նախագծով նախատեսվում է պիլոտավորել էլեկտրոնային կրթական վաուչերի ներդրման գործընթացը, միաժամանակ, բացի գործատուին խրախուսող աջակցությունից, նախատեսվում է նաև միանվագ աջակցության տրամադրում շահառուին՝ հաշվի առնելով շահառուների թիրախային շրջանակն ու այն հանգամանքը, որ նշված անձինք կարիք ունեն նաև վարքագծային փոփոխության։ 

	7. ՀՀ վարչապետի աշխատակազմի իրավաբանական վարչություն
	

	
	

	1. Նախագծի նախաբանում ի թիվս այլնի հղում է կատարվում Սահմանադրության 83-րդ հոդվածին և 146-րդ հոդվածի 4-րդ մասին: «Նորմատիվ իրավական ակտերի մասին» օրենքի 13-րդ հոդվածի 1-ին մասի համաձայն՝ ենթաօրենսդրական նորմատիվ իրավական ակտը ունենում է նախաբան, որում նշվում է օրենսդրական իրավական ակտի հոդվածը կամ մասը, որը ներառում է Սահմանադրության 6-րդ հոդվածի 2-րդ մասով սահմանված լիազորող նորմեր: Հիմք ընդունելով նշված դրույթը՝ Նախագծի նախաբանում անհրաժեշտ է սահմանել միայն սույն որոշման ընդունման համար Կառավարությանը համապատասխան լիազորություն վերապահող իրավական ակտի հոդվածը կամ մասը:
2. Նախագծով առաջարկվում է ուժը կորցրած ճանաչել Կառավարության մի շարք որոշումներ, մինչդեռ Նախագծի նախաբանում բացակայում է համապատասխան որոշում ընդունելու համար նախատեսված լիազորող նորմը, ինչը չի բխում «Նորմատիվ իրավական ակտերի մասին» օրենքի 13-րդ հոդվածի 1-ին մասի կարգավորումներից:
Նախագծի վերնագիրը բովանդակային առումով չծանրաբեռնելու նպատակով առաջարկում ենք Նախագծի վերնագրում չարտացոլել գործող որոշումերն ուժը կորցրած ճանաչելու մասին դրույթը՝ հաշվի առնելով այն հանգամանքը, որ «Նորմատիվ իրավական ակտերի մասին» օրենքի 12-րդ հոդվածով համանման պահանջ նախատեսված չէ:
	1. Ընդունվել է։








2. Ընդունվել է։




Ընդունվել է։

	8. ՀՀ վարչապետի աշխատակազմի կարգավորման ազդեցության գնահատման վարչություն
	

	
	

	1. Նախագծի հավելվածով հաստատվող ծրագրի (այսուհետ՝ Ծրագիր)՝ 5-րդ կետով սահմանվում է, որ Ծրագրի շահառու համարվելու վերաբերյալ նշումը կատարվելուց հետո հարթակում ինքնաշխատ եղանակով ձևավորվում է վաուչեր՝ մինչև 250000 դրամ արժողությամբ՝ Ձև-ին համապատասխան։ Անհրաժեշտ է հիմնավորել «մինչև» բառի կիրառության իմաստը և հստակ նշել ինչի արդյունքում է այն ձևավորվում:  Նախատեսել նաև Ձևում վաուչերի գումարի չափը լրացնելու համար տող:





2. 6-րդ կետում՝ «(այսուհետ՝ ուսուցանող կազմակերպություն) բառերի կիրառությունը անհրաժեշտ է պահպանել նաև նախագծի ամբողջ տեքստում:  

3. 8-րդ կետում սահմանվում է, որ շահառուի կողմից դասընթացի ավարտական վկայականի տրամադրման տեղեկատվությունը տարածքային կենտրոնի կողմից ստանալուց հետո 10 աշխատանքային օրվա ընթացքում ծառայության կողմից կազմակերպության բանկային հաշվեհամարին է փոխանցվում դասընթացի վարձավճարը: Անհրաժեշտ է պարզաբանել, թե ինչ հիմնավորմամբ է սահմանվել 10 աշխատանքային օր ժամկետը և արդյոք հնարավոր է այն կրճատել: 


4. Նաև անհրաժեշտ է պարզաբանել, թե շահառուին ավարտական վկայական չտրամադրվելու դեպքում դասընթացի վարձավճարը փոխանցման ենթակա է, թե ոչ, եթե ոչ, ապա առաջարկում ենք սահմանել, որ այն չի փոխանցվում ուսուցանող կազմակերպությանը՝ անկախ վերջինիս կողմից մատուցված ծառայությանը:





5. 6-րդ և 8-րդ կետերի շարադրանքից հասկացվում է, որ շահառուի Ծրագրով նախատեսված ուսուցման դասընթացի վարձավճարը փոխանցվում է մեկ անգամ՝ ոչ ավել, քան վաուչերի արժեքն է: Գտնում ենք, որ շահառուի շահերից է բխում նախատեսված վաուչերի սահմաններում դասընթացների ընտրության հարցը, ուստի, առաջարկում ենք կիրառել առավել ճկուն մեխանիզմներ, որպեսզի  շահառուին թույլատրվի՝ 250000 դրամ գումարի սահմաններում ինքը որոշի իր հայեցողությամբ դասընթացների քանակը՝ չսահմանափակելով նրա մասնակցությունը մեկ դասընթացում:




6. 21-րդ կետում առաջարկվում է ժամանակավոր անաշխատունակության հիմքով Ծրագրի իրականացման կասեցումը վերանայել և սահմանել բացակայության ողջամիտ ժամկետ, հակառակ դեպքում այն կհանգեցնի Ծրագրից օգտվող  շահառուների և գործատուների ապամոտիվացմանը: 


Միաժամանակ, Ծրագրի արդյունավետությունը ապահովելու տեսանկյունից կարևոր ենք համարում և ակնկալում ենք Ձեր պարզաբանումը, թե արդյոք հնարավոր է մինչև գործատուի և շահառուի հանդիպումը՝ շահառուին տրամադրել տվյալներ այն գործատուների  մասին, որոնք ընտրել են իրեն (հաշվի առնելով, որ դրանք կարող են մեկից ավելին լինել), ինչու հարցազրույցի նպատակով գործատուների կողմից շահառուների հետ հանդիպմանը հատկացված է ընդամենը՝ 2 օր, արդյոք հաշվառվում են այն դեպքերը, երբ էլեկտրոնային վաուչերով ուսուցում ստացած անձինք աշխատանքի են ընդունվում Ծրագրի շրջանակներից դուրս գործող գործատուների մոտ, ինչպես նաև ինչ կարգով է կազմակերպվելու Ծրագրի մասին գործատուների և շահառուների իրազեկման արշավները:
	1.  Ընդունվել է։
Վաուչերի հիման վրա կազմակերպությանը վճարվելիք գումարի չափը որոշվում է ուսուցման իրականացման պայմանագրով նախատեսված արժեքով, որն արտացոլվել է նախագծում։  

2. Ընդունվել է։


3. Չի ընդունվել։
Հաշվի առնելով ֆինանսավորման գործընթացները՝ նշված ժամկետն անհրաժեշտ է այն պատշաճ կերպով կազմակերպելու համար։

4. Չի ընդունվել։
Նախագծի հավելվածի 8-րդ կետում հստակ սահմանված է, որ վճարումը կատարվում է ավարտական վկայականի տրամադրումից հետ, ինչն էլ վկայում է դասընթացն ավարտված լինելու մասին։

5. Չի ընդունվել։
Կրթական վաուչերի մեկանգամյա օգտագործման սահմանափակումը նպատակ ունի խթանելու շահառուներին մասնակցելու ավելի բարձր արժեքով և աշխատաշուկայում առավել մեծ պահանջարկ ունեցող հմտություններ տվող կրթական ծրագրերին։

6. Ընդունվել է։
21-րդ կետում Ծրագրի կասեցման հիմքերից հանվել է ժամանակավոր անաշխատունակությունը։

Ընդունվել է ի գիտություն։
Գործատուի կողմից ներկայացված պահանջներին շահառուի տվյալների համապատասխանության դեպքում այդ մասին տեղեկատվությունն արտացոլվում է նաև շահառուի օգտահաշվում։ Նշված հանգամանքը վերաբերելի է ընդհանրապես e-work.am հարթակի միջոցով իրականացվող համադրումներին, և այն դուրս է ծրագրի կարգավորման շրջանակից։ Ինչ վերաբերում է ծրագրով նախատեսված աջակցությունից օգտվելու համար չդիմած գործատուներին, ապա նշված պարագայում կարելի է ենթադրել, որ վերջիններս չունեն պետության աջակցության կարիք և ուսուցում անցած անձանց կարող են տեղավորել աշխատանքի առանց  այդ աջակցության։ 
Իրազեկման արշավները կրում են պարբերական բնույթ և իրականացվում են իրազեկման գրեթե բոլոր գործիքների կիրառմամբ։

	Նախագիծը տեղադրվել է www.e-draft.am կայքում` հանրային քննարկման նպատակով
	

	Հանրային քննարկման դնելու արդյունքում առաջարկ չի ստացվել։ 

